Košragas
Košragas (lyv. Kuoštrõg, latv. Košrags) – kaimas Talsų savivaldybės Kolkos valsčiuje, Irbės sąsiaurio pakrantėje, Kurše. Išsidėstęs tarp Mazirbės ir Pitragsupės žiočių, už 17 km nuo valsčiaus centro Kolkos, už 27 km nuo Dundagos ir už 177 km nuo Rygos. Įeina į Lyvių pakrantės teritoriją. Košragas laikomas jauniausiu iš Kuršo pakrantės lyvių kaimų. Susidarė XVII amžiuje ir dar 1680 m. kaip vienintelė Košrago sodyba minimi Kūkiniai (latv. Kūkiņi). 1826 m. Košrage gyveno 78 žmonės – 4 ūkininkų šeimos ir 11 bežemių šeimų. Nedidelis Košrago kaimas buvo žymus pajūrio lyvių ekonominis ir kultūrinis centras. XIX a. viduryje jame veikė pirmoji lyvių kaimo mokykla, XIX a. pabaigoje ir XX a. pirmaisiais dešimtmečiais Košrage buvo Kine-Dykių (latv. Kine-Dīķu) vėjo ir Kukšų vandens malūnai, darbavosi valčių statytojai. Didrikis Volganskis (latv. Didriķis Volganskis), valčių statytojas ir lyvių kultūros darbuotojas, 1932 m. Košrage pradėjo ruošti uostą. 1938 m. buvo pastatytas molas dumblui (jūrinėms trąšoms) rinkti. Šiomis dienomis Košrage yra 13 namų, tačiau nuolatos gyvenama tik keliuose iš jų. Košrago kaimas yra valstybinės reikšmės architektūros paminklas. Košrago kultūrinę-istorinę vertę liudija ir tai, kad jis buvo vienas iš šešių Latvijos kultūros paminklų, kandidatavusių patekti į Pasaulinio kultūros paveldo sąrašą.